Document ID: 32010D0171

DECIZIA COMISIEI
din 22 martie 2010
de modificare a anexei I la Decizia 2009/177/CE în ceea ce privește programele de supraveghere pentru Irlanda și Ungaria și statutul de indemn de boală al Irlandei pentru anumite boli ale animalelor acvatice
[notificată cu numărul C(2010) 1625]
(Text cu relevanță pentru SEE)
(2010/171/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 44 alineatul (1) primul paragraf și articolul 49 alineatul (1),
întrucât:
(1)
Decizia 2009/177/CE a Comisiei din 31 octombrie 2008 de punere în aplicare a Directivei 2006/88/CE a Consiliului în ceea ce privește programele de supraveghere și eradicare și statutul de indemn de boală al statelor membre, al zonelor sau al compartimentelor (2) prevede o listă cu statele membre, zonele și compartimentele care fac obiectul unor programe de supraveghere aprobate, în ceea ce privește una sau mai multe boli neexotice enumerate în anexa IV partea II din Directiva 2006/88/CE („boli neexotice”). De asemenea, Decizia 2009/177/CE prevede o listă cu statele membre, zonele și compartimentele declarate indemne de boală cu privire la una sau mai multe dintre bolile respective.
(2)
Anexa I partea A din Decizia 2009/177/CE prevede lista cu statele membre, zonele și compartimentele care fac obiectul unor programe de supraveghere aprobate, iar partea C din anexa respectivă prevede lista cu statele membre, zonele și compartimentele declarate indemne de boală cu privire la una sau mai multe boli neexotice.
(3)
Irlanda și Ungaria au trimis Comisiei cereri de aprobare a programelor de supraveghere multianuale cu privire la boala provocată de virusul herpetic al crapului koi (KHV). Aceste programe sunt în conformitate cu cerințele de aprobare prevăzute în Directiva 2006/88/CE și în Decizia 2009/177/CE. În consecință, aceste programe ar trebui aprobate și incluse în lista din anexa I partea A din Decizia 2009/177/CE.
(4)
Întreg teritoriul Irlandei, cu excepția Insulei Cape Clear, este menționat în anexa I partea C din Decizia 2009/177/CE ca fiind indemn de septicemie hemoragică virală (SHV). Irlanda a notificat Comisiei o declarație privind statutul de indemn de boala respectivă pentru Insula Cape Clear. Declarația în cauză a fost adăugată la agenda reuniunii Comitetului permanent pentru lanțul alimentar și sănătatea animală din 12 ianuarie 2010. Declarația este în conformitate cu cerințele pentru declarațiile privind statutul de indemn de boală prevăzute în Directiva 2006/88/CE și în Decizia 2009/177/CE. În consecință, întreg teritoriul Irlandei ar trebui să fie declarat indemn de SHV. Anexa I partea C din Decizia 2009/177/CE ar trebui modificată în consecință.
(5)
Prin urmare, Decizia 2009/177/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2009/177/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 22 martie 2010.

Labels: 0
18
15
6